አዲስ የብስክሌት ቱር ውድድር በኢትዮጵያ ይፋ ሆነ
አዲስ አበባ፤- ከበርካታ ዓመታት በኋላ በሪዮ 2016 ኦሊምፒክ ኢትዮጵያን ወክሎ በብስክሌት ስፖርት መሳተፍ የቻለው ብስክሌተኛ ፅጋቡ ግርማይ በስፖርቱ አዲስ ነገር ይዞ ብቅ ብሏል፡፡ ፅጋቡ ከሌሎች ብስክሌተኞች ጋር በመሆን በአገራችን አዲስ የተባለውን የብስክሌት ቱር ውድድር በኢትዮጵያ የሚያዘጋጅ ካምፓኒ ማቋቋሙን አሳውቋል፡፡ “ኢትዮ ሳይክሊንግ ሆሊዴይስ” የተባለው ይህ ውድድር አዘጋጅ ካምፓኒ መቀመጫውን በትግራይ ክልል መቐለ ከተማ ያደረገ ሲሆን፤ ዓለም አቀፍ የጎዳና ላይ የብስክሌት ውድድር እንደሚያዘጋጅ ታውቋል፡፡ ይህም የአገራችንን ብስክሌተኞች ጨምሮ ለመላው ዓለም የብስክሌት ስፖርት አፍቃሪዎች ሌላ አማራጭ እንደሚሆን ካምፓኒው ለዝግጅት ክፍላችን በላከው መረጃ አሳውቋል፡፡ “ይሄንን የብስክሌት ውድድር አዘጋጅ ካምፓኒ ማቋቋም የረጅም ጊዜ ህልሜ ነበር” ያለው ብስክሌተኛ ፅጋቡ ባለፉት ሁለት ዓመታት ይህንን ካምፓኒ እውን ለማድረግ አስፈላጊ ነገሮችን ከማሟላት ባሻገር የውጪ አገር ጎብኚዎች ትግራይ አካባቢ በሚደረጉ የብስክሌት ውድድሮች ግንዛቤ እንዲጨብጡ ማድረጉን ተናግሯል፡፡ በርካታ የብስክሌት ስፖርት አፍቃሪዎች አዲስ ውድድር ከመፈለጋቸው አኳያም ይህን ካምፓኒ በተገቢው ጊዜ አቋቁሞ ይፋ ማድረግ እንደተቻለ አብራርቷል፡፡ ካምፓኒው ወጣት ኢትዮጵያውያን ብስክሌተ ኞችን የማገዝ እቅድ እንዳለው የገለፀው ፅጋቡ፤ በዓለም አቀፍ ደረጃ ትልቅ ብስክሌተኛ እንዲሆን በርካቶች ድጋፍ እንዳደረጉለት አስታውሷል፡፡ አሁን ተራው የእሱ ሆኖም በር  ካታ ወጣት ኢትዮጵያውያን ብስክሌተኞችን ልምድ ከማጋራት ባለፈ የተለያዩ እድሎች እንዲፈጠሩላቸው እንደሚሰራ ተናግ ሯል፡፡ የካምፓኒው ትርፍ ግማሽ በግማሽም ወጣት ኢትዮጵያውያን ብስክሌተኞችን ለመደገፍ እንደ ሚውል አስታውቋል፡፡ ፅጋቡ ይህን ካምፓኒ እውን ሲያደርግ ብቻውን ሳይሆን ከሌሎች የቀድሞ ኦሊምፒያንና ብስክሌተኞች ጋር በጋራ በመሆን ነው፡፡ አንደኛው የቀድሞው የእንግሊዝ የኦሊምፒክ የረጅም ርቀት አትሌት ሪቻርድ ኔሩርካር ሲሆን፤ በኢትዮጵያ ለረጅም ዓመታት መቆየቱ ተነግ ሯል፡፡ በተለይም ባለፉት ሁለት ዓመታት ይህ የቀድሞ ኦሊምፒያን ይህን ካምፓኒ እውን ለማድረግ ከፍተኛ ጥረት ማድረጉ ተገልጿል፡፡ የቀድሞው የኢትዮጵያዊ ኦሊምፒክ ብስክሌተኛ አለማየሁ ስጦታው ካምፓኒውን ከመሰረቱት መካከል እንደሚገኝበትም ታውቋል፡፡ አለማየሁ ከሰላሳ ዓመታት በፊት ከስፖርቱ ራሱን ካገለለ ወዲህ በኢትዮጵያ ብስክሌት ስፖርት ውስጥ ሲሰራ ቆይቷል፡፡ ከቅርብ ዓመታት ወዲህ በኢትዮጵያ አዳዲስ መንገዶች በተራሮች ላይ ጭምር መገንባታቸውን ተከትሎ በአገሪቱ የጎዳና ላይ ብስክሌት ውድድሮች እየተበራከቱ መምጣታቸውን የገለፀው ካም ፓኒው ውድድር ለማካሄድ አመቺ ሁኔታ እንዳለ አብራርቷል፡፡ ፅጋቡ በበኩሉ የዓለማችን ዝነኛው የብስክሌት ውድድር በሆነው ቱር ደ ፍራንስን ጨምሮ በበርካታ የአውሮፓ ውድድሮች ለመሳተፍ ልምምዱን የሚሰራባቸው የትግራይ ዳገታማ መንገዶች ፈታኝ ቢሆኑም ጥሩ ውድድር ማስተናገድ የሚችሉ መሆናቸውን ተናግሯል፡፡ በ31ኛው ኦሊምፒያድ በብስክሌት ስፖርት ኢትዮጵያን ለመወከል የበቃው ፕሮፌሽናል ብስክሌተኛ ፅጋቡ ግርማይ በ103ኛ ቱር ደ ፍራንስ በመሳተፍ የመጀመርያው ኢትዮጵያዊ መሆኑ ይታወሳል፡፡ ፅጋቡ ግርማይ፤ የጣሊያኑን ላምፕሬ ሜሪዳን ክለብ በመወከል በቱር ደ ፍራንስ ከሚጋልቡ 9 ብስክሌቶች አንዱ ነበር። በፕሮፌሽናል ደረጃ በላምፓሬ ሜሪዳ ክለብ ስኬታማ ሆኖ ያሳለፈው ፅጋቡ፤ በተለይ በጂሮ ዲ ኢታሊያ እና በቩሌ ታ ዲ ኤስፓኛ የጎዳና ላይ የብስክሌት ውድድሮች ተሳትፎ ስኬታማ መሆኑ በቱር ደ ፍራንስ ለመሳተፍ አብቅቶታል፡፡ ፅጋቡ ግርማይ ትውልዱ በመቐለ ሲሆን ፕሮፌሽናል ብስክሌተኛ ለመሆን ከበቃ ወዲህም ባለፉት አምስት ዓመታት፤ በስፖርቱ ኢትዮጵያ ውስጥ ያለውን የፉክክር ደረጃ ያሳደገ እና የቀየረ የመጀመሪያው ብስክሌተኛ ሆኖ ይጠቀ ሳል፡፡ የትራንስ ኢትዮጵያ ክለብ ተወዳዳሪ ሆኖ የስፖርቱን ጉዞ የጀመረው ፅጋቡ ግርማይ በኢትዮጵያ የብስክሌት ቻምፒዮና ለሁለት ጊዜያት ካሸነፈ በኋላ የፕሮፌሽናልነት ዕድል አግኝቶ የመጀመርያ ዓለም አቀፍ ደረጃ ያለውን ክለብ ለመቀላቀል ወደ ደቡብ አፍሪካ ለማቅናት የበቃ ነበር፡፡ ወደዚያ ከመሄዱ በፊት 2011 እና 2012 እኤአ በትምህርት እና በውድድር በደቡብ አፍሪካ ፔተርሽሩም እንዲሁም በስዊዘርላንድ ዎርልድ ሳይክሊንግ ማዕከል በአማተር ብስክሌተኛነት ተሳታፊ ነበር፡፡ በፕሮፌሽናል ብስክሌተኛነት ከ2012 እኤአ ጀምሮ ለሶስት ዓመታት በደቡብ አፍሪካው ኤም ቲ ኤን ኩቤካ ስር ሲወዳደር ቆይቶ ላምፕሬ ሜሪዳ ለተባለ ክለብ ኮንትራት የፈረመው ከሁለት ዓመት በፊት ነበር፡፡አዲስ ዘመን ግንቦት 7/2011 